PERUSTELUT

Euroopan unionin neuvosto päätti 7. kesäkuuta 2010 toteuttaa Madagaskarin tasavallan vastaisia aiheellisia toimenpiteitä kahdentoista kuukauden ajan AKT–EY-kumppanuussopimuksen 96 artiklan nojalla käytyjen neuvottelujen jälkeen (päätös 2010/371/EU)[1]. Päätöksen voimassaoloa jatkettiin 6 päivään joulukuuta 2011 asti 30. toukokuuta 2011 annetulla neuvoston päätöksellä 2011/324/EU[2].

Päätöksellä 2010/371/EU hyväksyttyihin aiheellisiin toimenpiteisiin kuuluvat erityisesti budjettituen, kymmenennen EKR:n puitteissa aloitetun maaohjelman täytäntöönpanon ja yhdeksännen EKR:n mukaisten hallitusta ja sen virastoja suoraan koskevien toimien ja maksujen keskeyttäminen. Komissio otti myös hoitaakseen EKR:n kansallisen tulojen ja menojen hyväksyjän tehtävät. Toimenpiteet eivät koskeneet humanitaarista apua eivätkä tiettyjä väestöä suoraan hyödyttäviä hankkeita.

Eteläisen Afrikan kehitysyhteisö (SADC) on koko kriisin ajan pyrkinyt toimimaan välittäjänä Afrikan unionin, Euroopan unionin ja muiden kansainvälisten kumppaneiden tukemana. Tämän tuloksena syntyi etenemissuunnitelma, jolla Madagaskaria autetaan kriisin ratkaisemisessa ja jonka suurin osa Madagaskarin tärkeimmistä poliittisista toimijoista allekirjoitti 17. syyskuuta 2011. Kyseisessä asiakirjassa esitetään allekirjoittajien sitoumukset, jotka koskevat yhteisymmärrykseen ja puolueettomuuteen perustuvan osallistavan siirtymäajan toteuttamista. Sen on tarkoitus johtaa vapaiden, uskottavien ja avointen vaalien järjestämiseen ja perustuslaillisen järjestyksen palauttamiseen Madagaskarille.

Tämän etenemissuunnitelman allekirjoittaminen on jo ensimmäinen tärkeä askel oikeaan suuntaan, mutta sitä on tuettava kyseisen suunnitelman välitavoitteiden mukaisella, nopealla ja tehokkaalla täytäntöönpanolla. Jos tähän ryhdytään, unionin olisi oltava valmistautunut tukemaan siirtymäaikaa, kuten se on koko kriisin aikana toistanutkin tekevänsä, ja niin kauan kuin prosessi etenee myönteisesti, se voi myös ryhtyä toimenpiteisiin kehitysyhteistyömme asteittaiseksi palauttamiseksi.

Tämän myönteisen kehityksen huomioon ottamiseksi ja oikeudellisen tyhjiön välttämiseksi 6. joulukuuta 2011 jälkeen, aiheellisia toimenpiteitä, sellaisina kuin ne on määritelty 7. kesäkuuta 2010 annetun neuvoston päätöksen 2010/371/EU liitteessä, on perusteltua muuttaa ja niiden voimassaoloa pidentää kahdellatoista kuukaudella.

Jotta unioni antaisi selkeän signaalin Madagaskarin viranomaisille ja kaikille etenemissuunnitelman osapuolille, että pyrkimykset suunnitelman täytäntöönpanoon on moninkertaistettava, ehdotetaan uuden kirjeen lähettämistä siirtymäajan presidentille. Kirjeessä tiedotettaisiin tästä päätöksestä, ja molemminpuolisia sitoumuksia koskevassa asiakirjassa selitettäisiin toimenpiteet, joihin ryhtymiseen unioni sitoutuu Madagaskarin täytettyä siirtymäajan tärkeimpiä välitavoitteita koskevat sitoumuksensa tai molempien osapuolten välille mahdollisen poliittisen vuoropuhelun tuloksena sopimuksesta muodostuvat sitoumukset.

Annettavaa päätöstä voidaan tarkastella uudelleen milloin tahansa, jolloin sitä on mahdollista muuttaa maan poliittisen kehityksen sekä sen mukaan, onko etenemissuunnitelman täytäntöönpanossa saavutettu edistystä.

2011/0343 (NLE)

Ehdotus

NEUVOSTON PÄÄTÖS

Madagaskarin tasavallan kanssa käytävien AKT–EY-kumppanuussopimuksen 96 artiklan mukaisten neuvottelujen päättämisestä 7 päivänä kesäkuuta 2010 annetun päätöksen 2010/371/EU soveltamisajan muuttamisesta ja voimassaolon pidentämisestä

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen, joka allekirjoitettiin Cotonoussa 23 päivänä kesäkuuta 2000[3] ja jota tarkistettiin Ouagadougoussa Burkina Fasossa 22 päivänä kesäkuuta 2010[4], jäljempänä ’AKT–EY-kumppanuussopimus’, ja erityisesti sen 96 artiklan,

ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen AKT–EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä[5] ja erityisesti sen 3 artiklan,

ottaa huomioon Euroopan komission ehdotuksen,

noudattaa unionin ulkoasioiden ja turvallisuuspolitiikan korkean edustajan ehdotusta,

sekä katsoo seuraavaa:

1. Madagaskarin tasavallan kanssa käytävien AKT–EY-kumppanuussopimuksen 96 artiklan mukaisten neuvottelujen päättämisestä 7 päivänä kesäkuuta 2010 annettu päätös 2010/371/EU[6] annettiin aiheellisten toimenpiteiden toteuttamiseksi sen seurauksena, että AKT–EY-kumppanuussopimuksen 9 artiklassa tarkoitettuja olennaisia osia oli rikottu.

2. Toimenpiteiden voimassaoloa jatkettiin 30 päivänä toukokuuta 2011 annetulla päätöksellä 2011/324/EU[7]6 päivään joulukuuta 2011, koska kahdentoista kuukauden määräajassa ei ollut allekirjoitettu yhtään yhteisymmärrykseen perustuvan siirtymäajan sisältävää etenemissuunnitelmaa, eivätkä eteläisen Afrikan kehitysyhteisö, Afrikan unioni ja kansainvälinen yhteisö olleet sellaista vahvistaneet.

3. Madagaskarin poliittisten puolueiden merkittävän panostuksen sekä eteläisen Afrikan kehitysyhteisön välitystoimien ansiosta suurin osa Madagaskarin poliittisista toimijoista allekirjoitti 17 päivänä syyskuuta 2011 etenemissuunnitelman, jolla pyritään löytämään ratkaisu Madagaskarin kriisiin. Kyseisessä asiakirjassa esitetään allekirjoittajien sitoumukset yhteisymmärrykseen ja puolueettomuuteen perustuvan osallistavan siirtymäajan toteuttamiseksi, jotta maassa voitaisiin järjestää vapaat, uskottavat ja avoimet vaalit ja palata perustuslailliseen järjestykseen.

4. Näin ollen voimassa olevia aiheellisia toimenpiteitä on muutettava siten, että unioni pystyy tukemaan siirtymäaikaa edellyttäen, että Madagaskar täyttää etenemissuunnitelman tärkeimpiä välitavoitteita koskevat sitoumukset tai Madagaskarin hallituksen ja Euroopan unionin poliittisen vuoropuhelun tuloksena mahdollisesti syntyvät sitoumukset.

5. Neuvoston päätöksen 2010/371/EU, sellaisena kuin se on muutettuna päätöksellä 2011/324/EU, soveltaminen päättyy 6 päivänä joulukuuta 2010. Aiheellisia toimenpiteitä, sellaisina kuin ne ovat muutettuina tällä päätöksellä, olisi sovellettava kahdentoista kuukauden ajan, sanotun kuitenkaan rajoittamatta niiden säännöllistä uudelleentarkastelua kyseisen jakson aikana,

ON HYVÄKSYNYT TÄMÄN PÄÄTÖKSEN:

1 artikla

Muutetaan päätös 2010/371/EU, jonka voimassaoloa on jatkettu päätöksellä 2011/324/EU, seuraavasti:

1) Korvataan 7 päivänä kesäkuuta 2010 annetun päätöksen 2010/371/EU liitteenä olevassa kirjeessä määritellyt toimenpiteet tämän päätöksen liitteessä esitetyillä toimenpiteillä.

2) Korvataan päätöksen 2010/371/EU 3 artiklan toinen virke seuraavasti: ”Se on voimassa 6 päivään joulukuuta 2012, sanotun kuitenkaan rajoittamatta tilanteen säännöllistä uudelleentarkastelua kyseisenä aikana.”.

2 artikla

Tämä päätös tulee voimaan päivänä, jona se hyväksytään.

Tehty Brysselissä

Neuvoston puolesta

Puheenjohtaja

LIITE

Bryssel

LUONNOS KIRJEEKSI SIIRTYMÄAJAN PRESIDENTILLE

Arvoisa presidentti

Euroopan unioni pitää AKT–EY-kumppanuussopimuksen 9 artiklan määräyksiä erittäin tärkeinä. Ihmisoikeuksien, demokraattisten instituutioiden ja oikeusvaltioperiaatteen kunnioittaminen ovat olennainen osa kumppanuussopimusta ja muodostavat siten suhteidemme perustan.

Euroopan unioni ilmoitti Teille 16. kesäkuuta 2011 päivätyllä kirjeellä 30. toukokuuta 2011 tekemästään päätöksestä 2011/324/EU, jolla sopimuksen 96 artiklan 2 kohdan c alakohdassa tarkoitettuja, 7. kesäkuuta 2010 hyväksyttyjä Madagaskaria koskevia aiheellisia toimenpiteitä jatkettiin 6. päivään joulukuuta 2011.

Kyseisestä päivästä lähtien Euroopan unioni on seurannut tarkasti poliittista tilannetta maassanne ja tukenut aktiivisesti erityisesti eteläisen Afrikan kehitysyhteisön sekä muiden afrikkalaisten kumppaneiden välityspyrkimyksiä, joiden seurauksena 17. syyskuuta 2011 pystyttiin viimein allekirjoittamaan etenemissuunnitelma, sellaisena kuin se oli muutettuna 11. ja 12. kesäkuuta 2011 järjestetyn eteläisen Afrikan kehitysyhteisön huippukokouksen seurauksena.

Euroopan unioni suhtautui myönteisesti etenemissuunnitelman allekirjoittamiseen ja muistutti, että se on valmis tukemaan siirtymäprosessia poliittisesti ja taloudellisesti eteläisen Afrikan kehitysyhteisön ja Afrikan unionin mahdollisesti tätä pyytäessä ja tiiviissä yhteistyössä kansainvälisen yhteisön kanssa.

Euroopan unionin sitoutumisen ehtona on, että Madagaskar noudattaa seuraavia sitoumuksia:

Madagaskarin sitoumukset | Euroopan unionin sitoumukset |

Etenemissuunnitelman allekirjoittaminen | Korkean edustajan/varapuheenjohtaja Ashtonin lausunto (myönteinen kanta, jossa ilmaistaan tyytyväisyys suunnitelman allekirjoittamiseen ja valmius poliittisen ja taloudellisen tuen tarjoamiseen siirtymäajan toteuttamiseksi edellyttäen, että se saatetaan päätökseen). Ensimmäiset korkean tason kontaktit Madagaskarin viranomaisten kanssa (kahden madagaskarilaisen ministerin vierailu) Kymmenennestä EKR:sta ja budjettikohdista rahoitettavan heikommassa asemassa olevan väestön auttamista koskevan ohjelman määrittäminen/laatiminen Kymmenennestä EKR:sta ja budjettikohdista rahoitettavien kehitysyhteistyöhankkeiden ja siirtymäprosessia tukevien hankkeiden määrittäminen |

Konsensuksella nimetty pääministeri ja kansallisen yhtenäisyyden hallitus | Madagaskarin siirtymäajan presidentin ja hallituksen laillisuuden tunnustaminen, joka mahdollistaisi unionin Madagaskarin-suurlähettilään valtuuskirjojen esittämisen Ensimmäisen täysistunnon, jossa käydään poliittista vuoropuhelua, koollekutsuminen Cotonoun sopimuksen 8 artiklan perusteella (keskustelua yhteistyön asteittaisen palauttamisen ehdoista ja edellytyksistä) Eteläisen Afrikan kehitysyhteisön ja Afrikan unionin kuuleminen siirtymäajan tukemisesta (etenemissuunnitelman takaamisesta ja ensimmäisistä toimista sen toteuttamiseksi) ja/tai Madagaskarin kansainvälisen kontaktiryhmän koollekutsuminen, unionin myönteinen vastaus ja aktiivinen osallistuminen kansainvälisen yhteisön yhteisiin toimiin Kymmenennestä EKR:sta ja budjettikohdista rahoitettavien kehitysyhteistyöhankkeiden ja siirtymäprosessia tukevien hankkeiden laatiminen |

Siirtymäajan parlamentin ja riippumattoman kansallisen vaalilautakunnan perustaminen ja uskottavien puitteiden laatiminen vaaleille ja niiden toteuttaminen YK :n tuella (vaaliarviointiraportti) | Jos YK:n vaalitarkkailuvaltuuskunnan arviointiraportti todetaan tyydyttäväksi ja vaalien aikataulu realistiseksi: Madagaskarin sisällyttäminen luetteloon EU:n vaalitarkkailuvaltuuskunnan ensisijaisista maista vuonna 2012. Näin vahvistetaan EU:n halukkuus lähettää maahan EU:n vaalitarkkailuvaltuuskunta tiedonkeruuvaltuuskunnan lähettämisen jälkeen ja riippuen käytettävissä olevista varoista Eri välineistä, erityisesti vakautusvälineestä, rahoitettavien vaaleja tukevien toimenpiteiden määrittäminen/laatiminen riippuen käytettävissä olevista varoista |

Armahduslain hyväksyminen ja ratifioiminen siirtymäajan parlamentissa ja sellaisen lain hyväksyminen parlamentissa, jossa säädetään, millä ehdoin siirtymäajan presidentin, pääministerin ja parlamentin ero toteutetaan siinä tapauksessa, että nämä päättävät asettua ehdolle vaaleissa | Toisen täysistunnon, jossa käydään poliittista vuoropuhelua, koollekutsuminen Cotonoun sopimuksen 8 artiklan perusteella (yhteistyön asteittaisen palauttamisen ehdoista ja edellytyksistä käytävän keskustelun jatkaminen) Kansallista sovintoa ja demokratisoitumista tukevien toimien määrittäminen/laatiminen |

Parlamentti- ja presidentinvaalien järjestäminen | EU:n vaalitarkkailuvaltuuskunnan lähettäminen riippuen käytettävissä olevista varoista |

Vaalien tulosten julkistaminen ja palaaminen perustuslailliseen järjestykseen | Korkean edustajan/varapuheenjohtaja Ashtonin lausunto vaalien järjestämisestä ja tuloksista sekä niiden luotettavuuden arvioiminen. Jos lopputulos on myönteinen, aloitetaan menettely Cotonoun sopimuksen 96 artiklan nojalla annetun päätöksen sekä Euroopan komission tulojen ja menojen hyväksyjänä toimimista koskevan päätöksen kumoamiseksi Kehitysyhteistyön palauttamista koskevien toimenpiteiden toteuttaminen (EKR ja budjettikohdat) |

Uusi presidentti, hallitus ja parlamentti on nimetty tehtäväänsä | Korkean edustajan/varapuheenjohtaja Ashtonin ja komission jäsen Piebalgsin lausunto, jossa ilmaistaan tyytyväisyys perustuslailliseen järjestykseen palaamisesta ja vahvistetaan Madagaskarin ja EU:n suhteiden täydellinen normalisoituminen ja kehitysyhteistyön käynnistäminen täysimääräisesti Cotonoun sopimuksen 96 artiklan nojalla annetun päätöksen sekä tulojen ja menojen hyväksyjänä toimimista koskevan komission päätöksen kumoaminen |

Kehotamme Teitä ja kaikkia Madagaskarin poliittisia toimijoita jatkamaan sitkeästi työtänne etenemissuunnitelman toteuttamiseksi mahdollisimman nopeasti, jotta Euroopan unioni pystyisi tukemaan yhteisymmärrykseen ja puolueettomuuteen perustuvan siirtymäajan toteuttamista Madagaskarin kriisin ratkaisemiseksi. Tämän prosessin on tarkoitus johtaa vapaiden ja uskottavien vaalien järjestämiseen ja mahdollistaa näin perustuslaillisen järjestyksen palauttaminen.

Edellä todettu huomioon ottaen Euroopan unioni on päättänyt korvata toimenpiteet, jotka määriteltiin 7 päivänä kesäkuuta 2010 annetun päätöksen 2010/371/EU liitteenä olevassa kirjeessä ja jotka osoitettiin Teille 16 päivänä kesäkuuta 2010, seuraavilla toimenpiteillä:

- Aiheelliset toimenpiteet eivät koske humanitaarista apua eivätkä hätäapua.

- Euroopan komissio voi toteuttaa eräitä kansaa suoraan hyödyttäviä hankkeita ja ohjelmia.

- Yhdeksännen Euroopan kehitysrahaston ja kymmenennen EKR:n maaohjelmissa tarkoitetun rahoitustuen keskeyttäminen jatkuu.

- Yhdeksännen EKR:n perusteella meneillään olevien hankkeiden ja ohjelmien täytäntöönpano jatkuu, lukuun ottamatta toimintaa ja maksuja, jotka liittyvät suoraan hallitukseen ja sen virastoihin. Tilanteen tarkistaminen poliittisen kehityksen mukaan on mahdollista. Muutoksia ja lisäyksiä voimassa oleviin sopimuksiin tarkastellaan tapauskohtaisesti.

- Alueelliset hankkeet arvioidaan tapauskohtaisesti.

- Kymmenennen EKR:n maaohjelman toteuttamisen ehtona on, että Madagaskar täyttää edellä esitetyssä taulukossa määritetyt sitoumukset. Niiden täytyttyä Euroopan unioni ryhtyy toimenpiteisiin ja toteuttaa asteittain ohjelmat paikallisen väestön ja siirtymäajan tukemiseksi sekä käynnistää lopulta kehitysyhteistyön Madagaskarin kanssa uudestaan täysimääräisesti.

Nämä toimenpiteet pysyvät voimassa kahdentoista kuukauden ajan, mutta niitä voidaan milloin tahansa tarkastella uudelleen Madagaskarin poliittisen tilanteen myönteisen tai kielteisen kehityksen perusteella.

Kunnioittavasti

Euroopan unionin puolesta

Catherine ASHTON Andris PIEBALGS

[1] EUVL 169, 3.7.2010, s. 13.

[2] EUVL 146, 1.6.2011, s. 2.

[3] EYVL 317, 15.12.2000, s. 3.

[4] EUVL 287, 4.11.2010, s. 3.

[5] EYVL 317, 15.12.2000, s. 376.

[6] EUVL 169, 3.7.2010, s. 13.

[7] EUVL 146, 1.6.2011, s. 2.